ছোট্ট চিলতে গলি। দিনে নানারকম বৈদ্যুতিক জিনিসের দোকানের ভিড়ে সরগরম। কিন্তু গভীর রাতে শুনশান পরিবেশে এখনও নিজের নামমাহাত্ম্য বজায় রাখে ‘গুমঘর লেন’। মধ্য কলকাতার চাঁদনি চক অঞ্চলের ওই গলিতে কী আদৌ কোনওকালে কোনও গুমঘর ছিল? কীভাবে এসেছে এই নাম?
গলিটির দৈর্ঘ্য প্রায় ৩০০ মিটার। চাঁদনি চকের কোনা থেকে বেরিয়ে মিশেছে টেম্পল স্ট্রিটে। গলির দু’ধারে বহু প্রাচীন কিছু বাড়ি। কয়েকটি অংশত ভাঙাচোরা। পুলিশ সূত্রের খবর, গত ডিসেম্বরে পুরনো কলকাতার রাস্তা দেখতে বেরিয়ে ওই গলিতে পৌঁছেছিলেন কয়েকজন বিদেশি পর্যটক। এলাকায় মোতায়েন পুলিশ এবং স্থানীয় বাসিন্দাদের কাছে ‘গুমঘরে’র অর্থ জানতে চেয়ে জবাব পেয়েছিলেন, ‘কিলিং হাউস’! শুনেই পত্রপাঠ বিদায় নিয়েছিলেন ওই পর্যটকেরা। 
পুরসভার গেজেটে ‘গুমঘর লেন’ থাকলেও নামটির উৎস সম্পর্কে ওয়াকিবহাল নন পুর আধিকারিকদের অনেকে। গলিটি পুরসভার ৪৭ নম্বর ওয়ার্ডের অন্তর্ভুক্ত। স্থানীয় তৃণমূল কাউন্সিলর সুমন সিংহের কথায়, ‘‘গুমঘর লেন গলির পুরনো এবং স্বীকৃত নাম। এলাকার কিছু মানুষ এটি বকরি লেন বলেও চেনেন।’’ তিনি জানান, ওই গলিতে অতীতে অনেক ছাগল থাকত। তা থেকেই বকরি লেন। তবে, ওই নাম পুরসভার নথিতে নেই। তিনি জানান, প্রাচীন বাড়িগুলির মালিকানা নিয়ে জটিলতা রয়েছে। কয়েকটি বাড়ি বিপজ্জনক বলেও ঘোষিত। 
শহরের ইতিহাসের গবেষক দেবাশিস বসুর ব্যাখ্যা, ‘‘ইস্ট ইন্ডিয়া কোম্পানির আমলে দুরারোগ্য এবং ছোঁয়াচে রোগে আক্রান্তদের ওই রাস্তার একটি বাড়িতে আলাদা করে রাখা হতো। সেই থেকেই নাম গুমঘর লেন।’’ দেবাশিস জানান, ইস্ট ইন্ডিয়া কোম্পানির ভারতীয় কর্মীদের চিকিৎসার জন্য ১৭৯২ সালে ‘নেটিভ হাসপাতালে’র প্রস্তাব দেওয়া হয়। দু’বছর পর সেই হাসপাতাল তৈরি হয় কলুটোলায়। ১৭৯৬ সালে চাঁদনি চকে বর্তমান হসপিটাল স্ট্রিটে হাসপাতালটি উঠে আসে। সেই হাসপাতালের লাগোয়া অংশই আজকের ‘গুমঘর লেন’। 
দিনভর ভিড়ে গমগম করে গলিটি। বিস্মৃত ইতিহাস থেকে যায় শুধু নামেই!